Adnubi Esus macuësh tapa Odibos caid yacno nidpondash.
Adashic ushash badiadnubi choec Nuquin Papa tabadte shubu dapa daquënë uaidën puduedpondash.
Puduedsho isash matses dadpen chochoec abi datsidadsho issun tsadquin Esusën chuibampondash.
Aden chuibannubien Moisesën chiampid tantiamequidobëtan padiseobon aton bënëpenquio chudmesho istuidshun Esus yacno chido bëshun nënantanquio nitsimpondash.
Adshumbic Esus naden chuipondash:
Nëid chidon aton bënëpenquio chudmesho istuidshun bëombi.
Nuquin Papan Chiaid Moisesën naden chuiquin dada uapampic:
Aton bënëpenquio chudmequid cuënoten sesequin cuessunnequid,
quepampic.
¿Adembidida mimbi tantie?
quepondash chido bëquido Esus caic.
¿Atotsi Esusën chieque?
Nuquin Papan chiampidquio chienquio icsho:
Mimbi icsambuen chiec,
catiad,
queshun:
¿Adembidida mimbi tantie?
capondash.
Adoaquien Esusën ëcbedenquio icquin shuebudshun mëdante dëshbin nidaidën dada uapondash.
Adshobien padpidembuen:
¿Adembidida mimbi tantie?
cadoniac nidtotanec:
Nuquin Papan Chiaid niaquesambo icquin en mimbia cuënoten sese,
quetanec
padpidembuec shuebudshun mëdante dëshbin nidaidën dada uapondash.
Aden Esusën chuisho tantiatanequien:
Nuquin Papan Chiaid niaquesambuen nibëdchitec.
Sesetiapimbo iquebi,
quetanec nidannepondash.
Tsësioboba nidannebon caniabotsen tsiuec nidannepondash Esusbëd chidouidtsëqui icnuc.
Adec chido bëbuedo nidannian nidtoquin chido isquin:
¿Mitsimbo nidanniosh,
champi?
¿Mibi cuënoten sesequidta nibëdosh?
Esusën cac:
Ai,
nibëdosh,
quesho tantiashumbien:
Umbimbo mibi cuënoten sesenquio iquembique.
Mimbi icsambuen naid ënash min shubuno tabadec nid,
champi,
capondash Esusën.